b'\n_START_ARTICLE_\nPodstrana\n_START_SECTION_\nOp\xc4\x87inska naselja\n_START_PARAGRAPH_\nNa podru\xc4\x8dju op\xc4\x87ine Podstrana nalazi se 10 naselja i to s imenima kako slijedi: Podstrana - \xc5\xbdminja\xc4\x8da, Podstrana - Sita, Podstrana - Stro\xc5\xbeanac Donji, Podstrana - Stro\xc5\xbeanac Gornji, Podstrana - Miljevac, Podstrana - Grljevac, Podstrana - Grbavac, Podstrana - Sv. Martin,Podstrana - Mutogras i Gornja Podstrana.\n_START_SECTION_\nZemljopis\n_START_PARAGRAPH_\nSrednjodalmatinski obalni prostor koji zauzima Op\xc4\x87ina Podstrana ome\xc4\x91en je prirodnim, administrativnim i povijesnim granicama. Na sjeverozapadu ga od grada Splita dijeli donji tok i u\xc5\xa1\xc4\x87e rijeke \xc5\xbdrnovnice, a jugoisto\xc4\x8dno se naslanja na susjednu Op\xc4\x87inu Dugi Rat. Sjeveroisto\xc4\x8dnu fasadu podstranskog prostora tvori brdo Perun, dio Mosorova primorskog grebena, dok jugozapadna teritorijalna granica Podstrane prati \xc5\xa1est kilometara dugu obalnu liniju. Ukupna povr\xc5\xa1ina podstranskog teritorija iznosi oko 11,5 \xc4\x8detvornih kilometara._NEWLINE_Iako podneblje Op\xc4\x87ine Podstrana pripada mediteranskom tipu klime masline, koji odlikuju blage zime i vru\xc4\x87a ljeta, ono ima i svoje mikroklimatske posebnosti. Statisti\xc4\x8dki podatci pokazuju da je sije\xc4\x8danj najhladniji mjesec, s prosje\xc4\x8dnom temperaturom zraka 7,7\xc2\xb0C, dok su gotovo podjednako vru\xc4\x87i srpanj s 25,6\xc2\xb0C i kolovoz s 25,3\xc2\xb0C te da u samo sedam dana godi\xc5\xa1nje temperatura zraka padne ispod ni\xc5\xa1tice, dok se iznad 30,0\xc2\xb0C penje \xc4\x8dak tijekom 46 ljetnih dana._NEWLINE_Budu\xc4\x87i da je Podstrana u cjelini okrenuta prema jugozapadu, a Perunom za\xc5\xa1ti\xc4\x87ena od sna\xc5\xbenih i hladnih sjeveroisto\xc4\x8dnih vjetrova, ja\xc4\x8de je izlo\xc5\xbeena jedino maestralu koji za ljetnih sparina donosi ugodno osvje\xc5\xbeenje i udarima lebi\xc4\x87a koji redovito nekoliko puta godi\xc5\xa1nje zadese njezinu obalu.\n_START_SECTION_\nPopis 2011.\n_START_PARAGRAPH_\nOp\xc4\x87ina Podstrana, prema posljednjem popisu stanovni\xc5\xa1tva Dr\xc5\xbeavnog zavoda za statistiku iz 2011. godine, ima 9.129 stanovnika \xc5\xa1to \xc4\x8dini 2% ukupnog stanovni\xc5\xa1tva Splitsko-dalmatinske \xc5\xbeupanije. Gusto\xc4\x87a naseljenosti na podru\xc4\x8dju op\xc4\x87ine iznosi 792,44 st/km\xc2\xb2 , \xc5\xa1to podru\xc4\x8dje op\xc4\x87ine svrstava u izrazito gusto naseljene jedinice lokalne samouprave u Republici Hrvatskoj. Uspore\xc4\x91uju\xc4\x87i podatke iz 2011. godine (9.129 stanovnika) sa podacima iz popisa stanovni\xc5\xa1tva provedenog 2001. godine (7.341 stanovnika), evidentan je porast ukupnog broj stanovnika na podru\xc4\x8dju op\xc4\x87ine Podstrana za \xc4\x8dak 1.762 osobe, \xc5\xa1to iznosi porast od 24% u odnosu na 2001. godinu. Ovakav zna\xc4\x8dajan porast broja stanovnika uzrokovan je prije svega prirodnim kretanjem stanovni\xc5\xa1tva, sa 3,5 puta vi\xc5\xa1e novore\xc4\x91enih u odnosu na umrle. Ve\xc4\x87ina stanovni\xc5\xa1tva su Hrvati s 98,15%, a po vjerskom opredjeljenu ve\xc4\x87inu od 95,63% \xc4\x8dine pripadnici katoli\xc4\x8dke vjere.\n_START_SECTION_\nPopis 2001.\n_START_PARAGRAPH_\n7 341 stanovnika (prema popisu iz 2001.). Prosje\xc4\x8dna starost stanovnika je 33,5 godina.\n_START_SECTION_\nCrkvena organizacija\n_START_PARAGRAPH_\nU Podstrani djeluje Dru\xc5\xbeba sestara franjevki od Bezgrje\xc5\xa1ne koje ondje imaju podru\xc5\xbenicu,  dje\xc4\x8dji vrti\xc4\x87 Brat Sunce.  U Podstrani tako\xc4\x91er postoje dva \xc5\xbeupna ureda: \xc5\xbdupni ured Gospe u Siti i \xc5\xbdupni ured Gospe od Zdravlja.\n_START_SECTION_\nGospodarstvo\n_START_PARAGRAPH_\nTemelji se na poljoprivredi prvenstveno povr\xc4\x87a, ali i breskve su nadaleko poznate, veoma razvijena uslu\xc5\xbena djelatnost turizam. _NEWLINE_U travnju se godi\xc5\xa1nje odr\xc5\xbeavaju Dani hrvatske male brodogradnje.\n_START_SECTION_\nPoznati ljudi\n_START_PARAGRAPH_\nPodstrana je iznjedrila jednog od najve\xc4\x87ih hrvatskih likovnih umjetnika druge polovine XX.st. Antu Ka\xc5\xa1telan\xc4\x8di\xc4\x87a (1911. - 1989.). To je slikar dalmatinskog krajolika i \xc4\x8dovjeka \xc4\x8dije slike se\xc5\xbeu u rasponu od postimpresionisti\xc4\x8dkih oku\xc5\xa1aja, fovisti\xc4\x8dkih reakcija i redukcija na samom rubu apstrahiranja._NEWLINE_Don Petar Car (1861.-1926.), hrv. sve\xc4\x87enik i savjetnik, prosvjetitelj i u\xc4\x8ditelj, graditelj i \xc4\x8duvar seoskih i crkvenih dobara, potaknuo je i dovr\xc5\xa1io mnoge podstranske projekte od kojih su neki i danas vitalni._NEWLINE_Antonijo Peji\xc4\x87, hrv. nogometni sudac.\n_START_SECTION_\nSpomenici i znamenitosti\n_START_PARAGRAPH_\nPala\xc4\x8da (ve\xc4\x87a obiteljska ku\xc4\x87a) "Cindro" burne pro\xc5\xa1losti Gornje selo, Babina stina ..., staro groblje\n_START_SECTION_\nObrazovanje\n_START_PARAGRAPH_\nJedina \xc5\xa1kola u Podstrani je O\xc5\xa0 Stro\xc5\xbeanac. Poha\xc4\x91a ju oko 1 000 u\xc4\x8denika.\n_START_SECTION_\nKultura\n_START_PARAGRAPH_\n"Dobrojutro, more"  manifestacije u sklopu koje se raspisuje i javni natje\xc4\x8daj za knji\xc5\xbeevno i likovno stvarala\xc5\xa1tvo mladih. Knji\xc5\xbeevna manifestacija "Dobro jutro more" utemeljena je 1997.. godine._NEWLINE_\xc4\x8ca pod Perunom, ve\xc4\x8der \xc4\x8dakavske poezije, godi\xc5\xa1nja kulturna manifestacija, organizira ju ogranak Matice hrvatske od 2009. godine._NEWLINE_Podstranska revija, list ogranka Matice hrvatske._NEWLINE_Podstransko\xc2\xa0kulturno ljeto odr\xc5\xbeava se tijekom srpnja i kolovoza, kontinuirano\xc2\xa0 od 1996. godine.\n_START_SECTION_\n\xc5\xa0port\n_START_PARAGRAPH_\nU Podstrani djeluje mnogo \xc5\xa1portskih udruga, zasigurno najzastupljeniji je nogomet i to posebice mali "balun", ali tu je i ko\xc5\xa1arka\xc5\xa1ki klub Mislav, \xc4\x8diji se seniori natje\xc4\x8du u Drugoj ko\xc5\xa1arka\xc5\xa1koj ligi (A-2) jug, te nogometni klub Union.'